
УКЉУЧИ СЕ И ТИ И УТИЧИ НА КРЕИРАЊЕ

ПЛАНА РАЗВОЈА ВОЈВОДИНЕ

Почетком марта започела је нова фаза израде Плана развоја АП Војводине 2022-2030. која подразумева дефинисање визије и правца развоја, као и активности које ће довести до постављених циљева Покрајине у наредној декади. План развоја је најважнији развојни документ, који даје стратешки оквир на основу кога се дефинишу конкретне активности и усмеравају ресурси. На тај начин ће се значајно утицати на унапређење услова за живот и рад у Војводини. 

Сходно томе, Покрајински секретаријат за регионални развој, међурегионалну сарадњу и локалну самоуправу, позива грађане и грађанке Војводине да се укључе у ову фазу израде Плана развоја АП Војводине и тиме допринесу одређивању приоритета и постављању реалних и одрживих циљева развоја које они сматрају најважнијим за квалитет живота у Покрајини у наредних девет година.  Бољи животни стандард, квалитет ваздуха који удишемо, чиста и доступна вода коју пијемо, боље образовне и пословне могућности за младе, квалитетније јавне услуге, само су неки од циљева које могу да означе као важне и тиме утичу на њихово остваривање.

“План развоја ће нам омогућити да доносимо и спроводимо одлуке које су по мишљењу становника Војводине најважније за њен развој. Зато су нам помоћ и активно учешће што више грађана и грађанки свих узраста, академске и пословне заједнице, организација цивилног друштва и свих заинтересованих страна у овој фази веома важни. У сарадњи са Развојном агенцијом Војводине, омогућили смо свима да активно учествују у овом процесу кроз једноставне, доступне и јасне алате, како би одговор грађана био што масовнији,” каже Александар Софић, Покрајински секретар за регионални развој, међурегионалну сарадњу и локалну самоуправу АП Војводине.

У циљу информисања и укључивања јавности у дефинисање визије и циљева Плана развоја АП Војводине 2022-2030. свим грађанима је доступна интернет страница planrazvojaapv.rs. Означавањем три од 19 понуђених области у једноставном графичком приказу у оквиру рубрике “Укључи се и ти” на овој страници, грађани могу да бирају оне области које сматрају најважнијим за квалитет њиховог живота и у којима желе да виде највећи напредак у развоју Војводине до 2030. године. Гласање је анонимно и трајаће до 24. марта 2022. године. На овој страници налази се и упитник који омогућава грађанима да дају своје мишљење о стању у кључним областима друштвено-економског живота и животне средине и тиме допринесу постављању реалних и одрживих циљева Плана развоја АП Војводине 2022-2030. 

“Планом развоја нећемо моћи да решимо све изазове са којима се суочавамо, али се можемо договорити шта нам је најважније и у ком правцу би требало да се крећемо како би унапредили животни стандард у Војводини,“ закључује Софић. 
Процес израде Плана развоја подржавају пројекти Немачко-српске развојне сарадње „Подршка реформи јавне управе у процесу приступања ЕУ“ и „Реформа јавних финансија – Агенда 2030“, које спроводи ГИЗ. Оба пројекта финансира Савезно министарство за привредну сарадњу и развој Савезне Републике Немачке, док се други пројекат спроводи уз кофинансирање Швајцарске агенције за развој и сарадњу (СДЦ).

У свим аспектима израде Плана развоја АП Војводине интегрисани су циљеви Агенде за одрживи развој до 2030, који представљају одрживи приступ развоју друштва. Свеобухватно начело Агенде 2030. је принцип “Нико не сме бити изостављен”, које се у 17 циљева одрживог развоја Агенде 2030. конкретизује кроз стандарде попут доступних, приступачних, повољних и квалитетних јавних услуга за све, демократизацију процеса планирања, доношења и спровођења одлука, партнерску и интерсекторску сарадњу… Ово начело указује да циљеви Агенде 2030. морају бити испуњени на тај начин да се у одрживи развој укључе сви слојеви друштва, а пре свега оне групе које су највише изостављене. Остваривање циљева одрживог развоја Агенде 2030. компатибилан је процес приступању Србије Европској унији. 

На интернет страници planrazvojaapv.rs доступни су и документи из области друштвеног развоја, животне средине, економског развоја и инфраструктуре, који садрже податке и закључке о стању у овим областима. Ове анализе резултат су вишемесечног рада експерата у припремној фази израде Плана развоја, а верификоване су кроз јавне консултације. Истовремено, ови документи биће основа за дефинисања циљева и мера Плана развоја АП Војводине 2022-2030.
Осим на овој интеренет страници, активности на изради Плана развоја АП Војводине 2022-2030 грађани могу да прате и на фејсбук страници План развоја АП Војводине 2022-2030.

